[pic] | COMISIA COMUNITĂŢILOR EUROPENE |

Bruxelles, 11.8.2009

COM(2009) 424 final

2009/0117 (CNS)

Propunere de

DIRECTIVĂ A CONSILIULUI

de modificare a Directivei 2000/29/CE în ceea ce privește delegarea sarcinilor de testare în laborator

EXPUNERE DE MOTIVE

CONTEXTUL PROPUNERII

Delegarea sarcinilor de testare în laborator către organisme auxiliare, în contextul controalelor oficiale care se vor realiza de către autoritățile competente din statele membre în domeniul sănătății plantelor (articolul 2 alineatul (1) litera (g) punctul (ii) din Directiva 2000/29/CE[1]) a devenit un subiect recurent în discuțiile purtate în ultimii ani între statele membre și Comisie.

În diferite ocazii, statele membre au menționat dificultățile cu care se confruntă la reorganizarea serviciilor naționale în domeniul protecției plantelor, având în vedere dispozițiile actuale ale legislației comunitare privind protecția plantelor, care le impun organismelor către care pot fi delegate sarcinile de laborator să dețină exclusiv funcții publice specifice.

Dispozițiile privind delegarea au fost introduse în directiva menționată în 1991. De la această dată, structura și sarcinile autorităților în domeniul sănătății plantelor din statele membre au evoluat. În mai multe state membre, organizațiile către care analizele oficiale de laborator ar putea fi delegate (universități și organizații de cercetare, laboratoare private) nu ar îndeplini adesea cerințele de la articolul 2 alineatul (1) litera (g) punctul (ii) din Directiva 2000/29/CE, existând, de asemenea, riscul de a apărea conflicte de interese. Pe de altă parte, implicarea acestor organizații este necesară pentru analize foarte specializate pentru detectarea și confirmarea organismelor dăunătoare care nu sunt prezente în UE și pentru care expertiza este limitată. De asemenea, testele în laborator realizate în temeiul Directivei 2000/29/CE reprezintă sarcini cu un înalt grad tehnic, cerând o gamă foarte largă de diferite mijloace tehnice, precum și personal de laborator foarte specializat și puțin ca număr.

Pentru a adapta cerințele privind delegarea sarcinilor de testare în laborator la nevoile curente, pare adecvat să se modifice pe termen scurt articolul 2 alineatul (1) litera (g) punctul (ii) din Directiva 2000/29/CE. În cadrul grupului de lucru al Consiliului care s-a reunit în decembrie 2007, majoritatea șefilor de servicii de protecție a plantelor au sprijinit această abordare.

CONSULTAREA PăRțILOR INTERESATE șI EVALUAREA IMPACTULUI

Un document pregătitor succint cu privire la acest subiect a fost elaborat în aprilie 2008. Ținând seama de impactul limitat al schimbărilor propuse, nu s-a considerat necesară o evaluare a impactului completă pentru schimbările propuse.

ELEMENTELE JURIDICE ALE PROPUNERII

Schimbările propuse la articolul 2 alineatul (1) litera (g) punctul (ii) din Directiva 2000/29/CE ar include:

- o dispoziție care să permită persoanelor juridice, care desfășoară sarcini delegate, să își diversifice activitățile cu alte activități de testare în laborator decât cele menționate în directiva în cauză;

- o dispoziție care să permită delegarea testării în laborator persoanelor juridice care nu dețin exclusiv funcții publice în cadrul directivei menționate;

- în ambele cazuri, dispozițiile care garantează că sarcinile delegate la care se face referire în directivă rămân sub autoritatea și supravegherea organismelor oficiale responsabile ale unui stat membru și că respectivele organisme oficiale responsabile verifică dacă persoanele juridice în cauză sunt imparțiale și nu fac obiectul unui conflict de interese în ceea ce privește executarea sarcinilor delegate.

IMPLICAțII BUGETARE

Prezenta propunere de directivă a Consiliului nu are implicații financiare asupra bugetului comunitar.

2009/0117 (CNS)

Propunere de

DIRECTIVĂ A CONSILIULUI

din

de modificare a Directivei 2000/29/CE în ceea ce privește delegarea sarcinilor de testare în laborator

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37,

având în vedere propunerea Comisiei,

având în vedere avizul Parlamentului European[2],

întrucât:

1. În temeiul Directivei 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate[3], organismele oficiale responsabile din statele membre au posibilitatea de a delega sarcinile prevăzute în directiva menționată, inclusiv testarea în laborator, numai unei persoane juridice, care, în conformitate cu statutul oficial agreat, deține exclusiv funcții publice specifice.

2. Testele în laborator realizate în temeiul Directivei 2000/29/CE reprezintă sarcini cu un înalt grad tehnic și de interes pentru diferite domenii științifice. Astfel de teste necesită o gamă foarte largă de diferite mijloace tehnice costisitoare, precum și personal de laborator foarte specializat și capabil de a se adapta la dezvoltarea rapidă a metodologiei de diagnostic. Numărul testelor care se vor realiza a crescut în ultimii ani. Prin urmare, a devenit din ce în ce mai dificilă găsirea persoanelor juridice care să îndeplinească cerințele necesare.

3. Din aceste motive, este adecvat să se dispună că numeroasele și diversele teste în laborator cerute în temeiul Directivei 2000/29/CE, pe lângă persoanele juridice care dețin exclusiv funcții publice specifice, pot fi delegate persoanelor fizice care nu îndeplinesc această cerință, precum universitățile, institutele de cercetare sau laboratoarele private, cu condiția ca acestea să îndeplinească anumite condiții.

4. Totodată, este adecvat să se permită persoanelor juridice, care îndeplinesc sarcinile delegate în conformitate cu Directiva 2000/29/CE, să își folosească laboratoarele pentru activități de testare care nu fac parte din funcțiilor lor publice specifice.

5. Prin urmare, articolul 2 alienatul (1) litera (g) din Directiva 2000/29/CE ar trebui modificat în consecință.

ADOPTĂ PREZENTA DIRECTIVĂ:

Articolul 1

Al doilea paragraf din articolul 2 alineatul (1) litera (g) din Decizia 2000/29/CE se înlocuiește cu următorul text:

„Organismele oficiale responsabile ale unui stat membru pot, în conformitate cu legislația națională, să delege spre îndeplinire sarcinile prevăzute în respectiva directivă, sub autoritatea și supravegherea lor, oricărei persoane juridice, sub incidența dreptului public sau privat, cu condiția ca această persoană și membrii acesteia să nu aibă niciun interes personal în rezultatul acțiunilor pe care le întreprind. Organismele oficiale responsabile din statele membre garantează că această persoană juridică, în conformitate cu statutul oficial agreat, deține exclusiv funcții publice specifice, cu excepția sarcinilor de testare în laborator, pe care respectiva persoană juridică le poate îndeplini chiar și în cazul în care nu fac parte din funcțiile sale publice specifice.

Totuși, cu excepția celei de-a doua teze din al doilea paragraf, organismele oficiale responsabile dintr-un stat membru pot delega sarcinile de testare în laborator la care se face referire în directiva menționată unei persoane juridice care nu respectă această dispoziție, cu condiția ca organismul oficial responsabil în cauză, să garanteze, pe întreaga durată a delegării, că persoana juridică delegată cu sarcinile de testare în laborator rămâne imparțială și că nu există conflicte de interese între exercitarea sarcinilor delegate acesteia și celelalte activități pe care aceasta le desfășoară.”

Articolul 2

Statele membre adoptă și publică, până la 30 iunie 2010, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.

Statele membre aplică dispozițiile respective de la 1 iulie 2010.

Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

Articolul 3

Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene .

Articolul 4

Prezenta directivă se adresează statelor membre.

Adoptată la Bruxelles,

Pentru Consiliu

Președintele

[1] Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate, JO L 169, 10.7.2000, p. 1.

[2] JO C […], […], p. […].

[3] JO L 169, 10.7.2000, p. 1.